## Zakon o prebivalištu i boravištu građana

### NN 53/1991 (8.10.1991.), Zakon o prebivalištu i boravištu građana

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o prebivalištu i boravištu građana

Proglašavam Zakon o prebivalištu i boravištu građana, kojeg je Sabor
Republike Hrvatske donio na sjednicama Vijeća općina 26. lipnja 1991. i
Društveno-političkog vijeća 26. lipnja 1991. godine.

Klasa: 011-01/91-01/64

Urbroj: 71-91-1

Zagreb. 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o prebivalištu i boravištu građana

Članak 1.

Svaki hrvatski državljanin koji se nalazi na teritoriju Republike Hrvatske
ima prebivalište u Republici Hrvatskoj, a može imati i boravište.

Članak 2.

Prebivalište je mjesto u kojem se građanin naselio s namjerom da u njemu
stalno živi i u kojem ima osigurano stalno stanovanje.

U smislu ovoga zakona smatra se da građanin ima osigurano stalno stanovanje
ako ima useljiv stan po osnovi vlasništva, ugovora o najmu, podnajmu, ili
drugoj valjanoj pravnoj osnovi.

Članak 3.

Hrvatskom državljaninu koji nema prebivalište u smislu članka 2. ovoga
zakona u Republici Hrvatskoj policijska uprava ili policijska stanica Ministarstva
unutarnjih poslova (u daljem tekstu: nadležno tijelo) utvrdit će prebivalište
u mjestu:

1. u kojem se naselio s namjerom da se u njemu stalno nastani, ako su
ispunjeni i drugi uvjeti propisani zakonom;

2. njegovog uobičajenog boravišta, ako se prebivalište ne može odrediti
prema odredbi točke 1. ovoga stavka;

3. prebivališta njegovog bračnog druga, ako se prebivalište ne može
odrediti prema odredbama točaka 1. i 2. ovoga stavka;

4. prebivališta njegovih roditelja, ako se prebivalište ne može odrediti
prema odredbama točaka 1. do 3. ovoga stavka;

5. u kojem je upisan u matičnu knjigu rođenih, ako se prebivalište ne
može odrediti prema odredbama točaka 1. do 4. ovoga stavka:

6. u kojem je upisan u knjigu državljana u Republici Hrvatskoj, ako
se prebivalište ne može odrediti prema odredbama točaka 1. do 5. ovoga
stavka.

Žalba protiv rješenja o utvrđivanju prebivališta ne zadržava izvršenje
rješenja.

Članak 4.

Maloljetnicima koji nisu zaključili brak, prebivalište se utvrđuje prema
posljednjem zajedničkom prebivalištu njihovih roditelja.

Kada roditelji takvih osoba nemaju zajedničko prebivalište ili nisu
u braku, njihovo prebivalište utvrđuje se prema prebivalištu roditelja
koji vrši roditeljsko pravo.

Osobama iz stavka 1. ovoga članka nad kojima roditelji ne vrše roditeljsko
pravo, prebivalište se utvrđuje prema prebivalištu njihovog zakonskog zastupnika.

Prebivalište drugih poslovno nesposobnih osoba utvrđuje se prema prebivalištu
njihovog zakonskog zastupnika.

Članak 5.

Boravište građana može biti uobičajeno i privremeno.

Uobičajeno boravište je mjesto u kojem građanin trajnije boravi, bez
namjere da se u tom mjestu naseli.

Privremeno boravište je mjesto u kojem se građanin zadržava do 30 dana.

Članak 6.

Građani su dužni prijaviti i odjaviti prebivalište, prijaviti uobičajeno
boravište te prijaviti promjenu adrese stanovanja.

Prijave iz stavka 1. ovoga članka za osobe bez poslovne sposobnosti
podnose njihovi roditelji odnosno zakonski zastupnici.

Vojne osobe koje stanuju u vojarnama, ili drugim vojnim ustanovama,
osobe smještene u objektima posebne namjene Ministarstva unutarnjih poslova
te osobe smještene u zdravstvenim ili sličnim ustanovama i u kazneno-popravnim
domovima nisu dužne postupiti u smislu stavka 1. ovoga članka.

Članak 7.

Građani podnose prijave i odjave prebivališta, prijave uobičajenog boravišta
i promjene adrese stanovanja nadležnom tijelu prema mjestu u kojem žele
prijaviti ili odjaviti prebivalište odnosno prijaviti uobičajeno boravište
ili promjenu adrese stanovanja.

O prebivalištu i boravištu te promjenama adrese stanovanja nadležno
tijelo vodi evidenciju.

Evidencija prebivališta može se voditi i u evidenciji o izdanim osobnim
kartama.

Članak 8.

Prijava prebivališta i promjene adrese stanovanja podnosi se u roku
od 8 dana od dana odjave ranijeg prebivališta odnosno promjene adrese stanovanja.

Službena osoba izdaje potvrdu o prebivališlu, te promjeni adrese stanovanja.

Članak 9.

Nadležno tijelo kod kojeg je prijavljeno prebivalište građana dužno
je odmah nakon obavljene prijave prebivališta o tokme izvjestili nadležna
državna tijela koja vode evidenciju o građanskim stanjima.

Članak 10.

Građani su dužni prijaviti uobičajeno boravište u mjestu u kojemu namjeravaju
boraviti duže od 30 dana.

Uobičajeno boravište se mora prijaviti najkasnije osam dana od dana
dolaska u mjesto uobičajenog boravišta.

Članak 11.

Pravne i fizičke osobe koje pružaju usluge smještaja kao i poduzeća
i druge organizacije koje organiziraju smještaj za svoje radnike dužne
su osobe kojima pružaju smještaj odmah uvesti u evidenciju koju vode o
tim osobama.

Iznimno od odredbe članka 10. stavka 1. ovoga zakona, pravne i fizičke
osobe iz stavka 1. ovoga članka dužne su prijaviti boravište građana kojima
pružaju usluge duže od 30 dana .

Članak 12.

Prijava i odjava prebivališta, prijava boravišta i promjene adrese stanovanja
podnose se nadležnom tijelu na propisanom obrascu.

Građanin je dužan uz prijavu prebivališta podnijeti potvrdu o odjavi
ranijeg prebivališta i dokaz o ispunjavanju uvjeta iz članka 2. ovoga zakona.

Građanin je dužan prilikom prijave i odjave iz stavka 1. ovoga članka
dati točne i istinite podatke.

Članak 13.

Nadležno tijelo odbit će rješenjem prijavu prebivališta ako podnositelj
prijave u propisanom roku ne podnese dokaze o ispunjavanju uvjeta iz članka
2. ovoga zakona.

Nadležno tijelo može odbiti prijavu prebivališta ako na traženje toga
tijela podnositelj prijave ne podnese dokaze i o svome zaposlenju ili drugom
izvoru prihoda.

Nadležno tijelo će po službenoj dužnosti donijeti rješenje o brisanju
iz evidencije o prebivalištu ako utvrdi da je podnositelj prijave dao netočne
i neistinite podatke.

Članak 14.

Nadležno tijelo vodi evidenciju o prebivalištu, boravištu i promjeni
adrese stanovanja građana.

Nadležno tijelo iz stavka 1. ovoga članka dužno je na zahtjev državnih
tijela te pravnih osoba i građana koji za to imaju pravni interes dati
podatke iz tih evideilcija.

Nadležno tijelo odbit će dati podatke iz evidencija koje vodi ako podnositelj
zahtjeva ne učini vjerojatnim postojanje pravnog interesa ili ako postoji
osnovana sumnja da će podatke iz tih evidencija zloupotrijebiti.

Ministar unutarnjih poslova propisat će obrasce iz članka 12. ovoga
zakona i način vođenja evidencije iz članka 14. ovog zakona, kao i dokaze
koji se prilažu uz prijavu prebivališta i promjene adrese stanovanja.

Članak 15.

Novčanom kaznom od 5.000 do 50.000 dinara kaznit će se za prekršaj pravne
i fizičke osobe koje organiziraju smještaj za svoje radnike ako ne vode
ili neuredno vode evidenciju građana kojima pružaju te usluge (članak 11.
stavak 1 ).

Za prekršaj iz stavka 1. ovoga članka kaznit će se novčanom kaznom od
3.000 do 15.000 dinara odgovorna osoba u pravnoj osobi.

Članak 16.

Novčanom kaznom od 1.500 do 5.000 dinara kaznit će se za prekršaj :

1. tko ne prijavi ili odjavi prebivalište, promjenu adrese stanovanja,
odnosno ne prijavi boravište ili to ne učini u propisanom roku (članak
6. stavak 1., članak 8. stavak 1. i članak 10. stavak 1. i 2),

2. tko u prijavi prebivališta, promjeni adrese stanovanja te prijavi
boravišta dade neistinite ili netočne podatke (članak 12. stavak 3).

Članak 17.

Državljani Republike Hrvatske koji su do dana stupanja na snagu ovog
zakona prijavili prebivalište nisu dužni prijaviti prebivalište prema odredbama
ovoga zakona.

Članak 18.

Propis iz članka 14. stavak 4. ovoga zakona ministar unutarnjih poslova
će donijeti u roku od 60 dana od dana stupanja na snagu ovoga zakona.

Članak 19.

Danom stupanja na snagu ovoga zakona prestaje važiti Zakon o prijavljivanju
prebivališta i boravišta građana ("Narodne novine", br. 54/74)
i odredba člana 12. Zakona o izmjenama i dopunama Zakona kojima su određene
novčane kazne za privredne prijestupe i prekršaje ("Narodne novine",
br. 47/89).

Članak 20.

Do donošenja propisa iz članka 14. ovoga zakona primjenjivat će se Pravilnik
o obrascu prijavljivanja, odnosno odjavljivanja prebivališta, prijavljivanja
promjene adrese stanovanja i obrascu knjige gostiju ("Narodne novine",
br. 19/75, 42/81 i 6/88) ako je u suglasnosti s ovim zakonom.

Članak 21.

Ovaj zakon stupa na snagu danom objave u "Narodnim novinama".

Klasa: 220-03/91-01/02

Zagreb. 26. lipnja 1991.

SABOR REPUBLIKE HRVATSKE

Predsjednik Vijeća općina

**Luka Bebtć, v. r.**

Predsjednik Sabora

**dr. Žarko Domljan, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 53/1991-1273
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)